**«E' de' det här du kallar kärlek»** er en svensk slager-poplåt fra 1986 som er komponert av Lasse Holm. Han fremførte låten sammen med Monica Törnell og vant svenske Melodifestivalen i 1986. Sangen representerte Sverige i Eurovision Song Contest 1986 i Bergen, der den endte på femteplass.

Bakgrunn
--------

Sangen var en av ti deltakerlåter i den svenske finalen, Melodifestivalen, lørdag 22. mars i Stockholm. Sangen var skrevet av Lasse Holm, og han fremførte den sammen med vise- og rockesangeren Monica Törnell. Sangen vant den svenske finalen og fikk dermed representere Sverige i Eurovision Song Contest i Bergen. Holm hadde tre ganger tidligere vunnet den svenske finalen som opphavsmann: «Dag efter dag» i 1982, «Främling» i 1983 og «Bra vibrationer» året før. Dette var imidlertid første gang han vant konkurransen som artist.

### Eurovision Song Contest

Den internasjonale finalen ble arrangert i Grieghallen i Bergen lørdag 3. mai 1986. I finalen var «E' de' det här du kallar kärlek» det 17. bidraget ut på scenen av 20 deltakere, og Sverige sto for en minneverdig opptreden. I tillegg til Holm og Törnell var det tre utkledte korister på scenen: Vicki Benckert som fransk hushjelp, Lennart Sjöholm som engelsk herremann og Leif Ingdahl som muskelmann på sirkus. Midt under fremføringen dukket plutselig musikeren og SVT-produsenten Sten Carlberg opp i bar overkropp, spillende på en elektrisk gitar. Mot slutten av sangen reiste også hele Kringkastingsorkestret seg og klappet takten. Anders Berglund dirigerte det svenske bidraget.

I avstemningen fikk sangen til sammen 78 poeng – inkludert 12 poeng fra Sveits og debutantlandet Island. Sverige endte på en femteplass – landets fjerde topp 5-plassering på rad.

Utgivelse
---------

«E' de' det här du kallar kärlek» ble gitt ut på singel med låten «En kärleksmagi» (av og med Lasse Holm) som b-side på Mariann MAS 2454.

Den engelskspråklige versjonen, «Another Kind of Loving», ble også utgitt i Sverige som b-side på Lasse Holms singel «Canelloni, Macaroni (Pizzeria Fantasia)» (Mariann MAS 2456).

Den internasjonale utgaven var «Another Kind of Loving»/«E' de' det här du kallar kärlek» (vesttysk utgave: Hansa 108 249, nederlandsk utgave: Dureco Benelux 5127, portugisisk utgave: Duplisom SG-3002).

Listeplasseringer
-----------------

Singelen nådde en 17. plass på den svenske singellisten og lå i tillegg på Svensktoppen i fem uker med femteplass som høyeste notering.

| Liste (1986) | Høyesteplassering |
| --- | --- |
| Sveriges flagg Sverige (Sverigetopplistan) | 17 |

Referanser
----------

1. ↑  «Holm og Törnell – E' de' det här du kallar kärlek». discogs.com. Besøkt 7. juni 2018.
2. 1 2  Nyheter, SVT (12. mai 2016). «Eurovisionåret var 1986». *SVT Nyheter* **(svensk)**. Besøkt 7. juni 2018.
3. ↑  Sweden, Sveriges Television AB, Stockholm,. «Melodifestivalen 1986». *svt.se* **(svensk)**. Besøkt 7. juni 2018.
4. ↑  varvarah69 (11. mai 2012). «Eurovision 1986 – SWEDEN.wmv». *NRK/EBU via YouTube*. Besøkt 7. juni 2018.
5. ↑  «Svenske poeng i Eurovision Song Contest 1986». *eurovision.tv*. EBU. Arkivert fra originalen 12. juni 2018. Besøkt 7. juni 2018.
6. ↑  «Sverige i Eurovision Song Contest». *eurovision.tv*. EBU. Besøkt 7. juni 2018.
7. ↑  «Lasse Holm Och Monica Törnell - E' De' Det Här Du Kallar Kärlek». *Discogs* **(engelsk)**. Besøkt 7. juni 2018.
8. ↑  «Lasse Holm - Canelloni, Macaroni (Pizzeria Fantasia)». *Discogs* **(engelsk)**. Besøkt 7. juni 2018.
9. ↑  «Lasse Holm & Monica Törnell - Another Kind Of Loving». *Discogs* **(engelsk)**. Besøkt 7. juni 2018.
10. ↑  «E’ DE’ DET HäR DU KALLAR KäRLEK? av LASSE HOLM OCH MONICA TöRNELL». *NostalgiListan* **(svensk)**. Besøkt 7. juni 2018.
11. ↑  «E' de' det här du kallar kärlek – Sverigetopplistan». *swedishcharts.com*. Besøkt 7. juni 2018.

| Utmerkelser og prestasjoner |
| --- |
|
| Forgjenger :**«Bra vibrationer» medKikki Danielsson**

 | **Sveriges bidrag i Eurovision Song Contest**1986 | Etterfølger :**«Boogaloo» medLotta Engberg** |